A továbbképzési program legfőbb eleme a szakmódszertani ismeretek felfrissítése és gazdagítása volt, korszerű  megoldások bemutatásával. Az éneklés központú oktatás illusztrálására  szerepelt benne bemutató óra, és a népdalok előadásával kapcsolatos előadás is. A néptánc és a történeti táncok tanórai alkalmazásához a résztvevők a gyakorlatban próbálhatták ki a frissen tanultakat. Továbbképzésünk fontos célja volt még az énekkari munka segítése, ez 3 repertoárbővítő előadással, és két, kórusépítéssel és hangképzéssel kapcsolatos előadással valósult meg. Napjaink kihívásával, a digitális technikák és eszközök alkalmazásával kapcsolatosan 4 órában kaptak segítséget a résztvevők. Előadás hangzott el a korszerű tanulásszervezéssel, valamint a lelki egészség megőrzésével kapcsolatban is. Nagyon fontos a karvezetői és az énektanári hivatásban való megerősítés is, hiszen ez a tantárgy túlmutat önmagán: nemcsak szaktárgy, hanem a harmonikus és tevékeny személyiség kibontakoztatását segítve, társadalmilag is hasznos.

A hallgatói visszajelzések alapján a program nagyszerűen sikerült. Határozott igény merült fel arra vonatkozólag, hogy a jövőben is legyen ilyen továbbképzés, ezért úgy tervezzük, hogy jövőre Budapesten és vidéken is megtartjuk.